**Jegyzőkönyv**

**Nagykovácsi Nagyközség Önkormányzat**

**Oktatási, kulturális, sport, turisztikai és környezetvédelmi bizottság nyílt üléséről**

Az ülés helye:  **Öregiskola Közösségi Ház és Könyvtár**

Az ülés időpontja: **2018. március 19. (hétfő) 16 óra 30 perc**

**Meghívottak:** Fodor Attila elnök, Bánóczi Margit, Honti Zoltán, Dr. Klein Katalin, Kropkó Péter, Szabó Orsolya, Gerlóczyné Furulyás Katalin, Kiszelné Mohos Katalin polgármester, Szemesy Barbara alpolgármester, Dr. Fegyveres-Fiskál Gábor alpolgármester, Gerely Gábor képviselő, Dr. Szabó András Lajos képviselő, Tegzes Endre képviselő, Papp István jegyző, dr. Halmosi-Rokaj Odett aljegyző, Györgyi Zoltán főépítész, Grégerné Papp Ildikó osztályvezető, Diószeghy Tünde Öregiskola Közösségi Ház és Könyvtár intézményvezetője, Fehér Imre Nagykovácsi Általános Iskola igazgatója

**Megjelentek:** Fodor Attila elnök*,* Bánóczi Margit, Honti Zoltán, dr. Klein Katalin, Gerlóczyné Furulyás Katalin, Szabó Orsolya, Kiszelné Mohos Katalin polgármester, Papp István jegyző, dr. Halmosi-Rokaj Odett aljegyző, dr. Visnyay Noémi osztályvezető, Grégerné Papp Ildikó osztályvezető, Diószeghy Tünde Öregiskola Közösségi Ház és Könyvtár intézményvezetője, Kissné Szalay Erzsébet jegyzőkönyvvezető

**Fodor Attila elnök:** Köszöntöm a bizottság tagjait, polgármester asszonyt. A bizottság ülését megnyitom. Megállapítom, hogy a bizottságból 6 fő jelen van, tehát a bizottság határozatképes. Kettő napirendi pontunk van. Van-e kérdés, hozzászólás az ülés napirendjéhez? Nincs hozzászólás, akkor szavazásra teszem fel a mai ülés napirendjét. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 6 tagja 6 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**9/2018. (III. 19.) HATÁROZATA**

**Tárgy: Nagykovácsi Nagyközség Önkormányzat Oktatási kulturális, sport, turisztikai és környezetvédelmi bizottság 2018. március 19-i ülésének napirendje**

Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága úgy dönt, hogy 2018. március 19-i ülésén az alábbi napirendet tárgyalja:

***Nyílt ülés:***

1. **Az Öregiskola Közösségi Ház és Könyvtár 2017. évi beszámolója**
2. **Döntés az Öregiskola Közösségi Ház terembérleti díjairól**
3. **Döntés a Nagykovácsi Kispatak Óvoda körzethatáráról, az óvoda 2018/2019. nevelési év beiratkozási rendjéről, az indítható csoportok számának meghatározásáról**
4. **A Nagykovácsi Általános Iskola szakmai alapdokumentumának módosítása**

**Határidő:** azonnal

**Felelős:** OKB elnök

**1. napirendi pont**

**Az Öregiskola Közösségi Ház és Könyvtár 2017. évi beszámolója**

**Fodor Attila elnök:** A napirendi pont előterjesztője polgármester asszony. Előadó Grégerné Papp Ildikó osztályvezető asszony. Jelen van Diószeghy Tünde, az Öregiskola Közösségi Ház és Könyvtár intézményvezetője is. Először átadom a szót osztályvezető asszonynak, hogy röviden ismertesse az előterjesztést, majd intézményvezető asszonynak, hogy ismertesse a beszámolót.

**Grégerné Papp Ildikó osztályvezető:** *Röviden ismertette az előterjesztést.*

**Diószeghy Tünde intézményvezető:** *Röviden ismertette a beszámolót.*

**Fodor Attila elnök**: Köszönöm. Kérdezem, hogy van-e kérdés, hozzászólás?

**dr. Klein Katalin**: A beszámolót fantasztikusan jó anyagnak tartom, és biztosan nagy munka volt a táblázatok kitöltése, de számomra, mint laikus számára tisztább adatok kerültek így elő. Ezzel kapcsolatban lenne kérdésem. A 21. oldalon a 4.5 pont, a szolgáltatások fogyatékkal élők számára. Ott mit jelent az IKT eszközök száma, ami nekünk nincs, és lehet-e azt pótolni.

**Diószeghy Tünde intézményvezető:** Nincsen például kifejezetten vakok számára kifejlesztett számítógépünk, de mozgássérültek számára van.

**dr. Klein Katalin:** És akkor ez a szolgáltatási adatszám, hogy 3, mit jelent.

**Diószeghy Tünde intézményvezető:** Ez azt jelenti, hogy a mozgássérültek be tudnak hozzánk jönni kerekesszékkel, a könyvtárat, a mosdót és a rendezvényeinket tudják látogatni.

**dr. Klein Katalin:** A másik, amit én nagyra értékelek, biztos, hogy nagy munka volt a kérdőíves vizsgálatnak az elvégzése, ami nyilvánvalóan a tervezést is meg fogja könnyíteni. Köszönjük szépen a beszámolót mindenkinek, és a kommunikáció javulását meg főleg.

**Diószeghy Tünde intézményvezető:** Szeretném hangsúlyozni, hogy ez egy közös munka. Három szakterületről van szó, és ezért is szerettem volna, ha megjelenik mindhármunk neve a főoldalon. Én is köszönöm mindenkinek a munkáját.

**Gerlóczyné Furulyás Katalin:** A táblázattal kapcsolatban szeretném elmondani, hogy ez a tábla minden könyvtár számára ugyanaz, tehát egy megyei könyvtár számára ugyanezek a táblák érkeztek meg, mint egy egyszemélyes könyvtár számára egy kis településen. Ezért bizonyos kategóriák értelmezhetetlenek helyben. Azért is rossz látni ezeket a nullákat, mert azt a képzetet keltheti, hogy ezek hiányoznak. Igazán azok az alapszolgáltatások, amelyek nálunk megvannak az intézményben, elegendőek. Ezek a nullák egyszerűen azért kerültek bele, mert mi nem egy megyei, vagy városi könyvtár vagyunk, hanem egy települési nyilvános könyvtár. Jövőre a közművelődés is egy hasonló táblával fog előállni, ott nem annyira a számokra, mint inkább tevékenységtípusokra kell majd koncentrálni. Különösen a nehézségünk, hogy ez nem egy különálló könyvtár, vagy egy művelődési ház, hanem egy integrált intézmény. Nagyon nehéz bizonyos látogató számokat jól elhelyezni, hogy melyik tevékenységhez soroljuk, hogy ne tartalmazzanak a beszámolók duplikált adatot. Tehát nehéz ezeknek a kitöltése, de azt kérte a minisztérium, hogy szeretnének egy nagy összevont táblát látni, ahol az ország összes könyvtárának összes adata egyszerre látszik. Ezért kellett ezt a formát mindenképpen alkalmaznunk.

**Szabó Orsolya**: A 35-36. oldalon két dologra szeretnék rákérdezni. Az egyik a 4.9 pont, a használói elégedettség mérés. Nem lenne praktikus, ha mégis csinálna az Öregiskola ilyet?

**Diószeghy Tünde intézményvezető:** A 2018. évi munkatervünkbe be van tervezve.

**Szabó Orsolya:** A másik a 4.12 pont, a partnerségnél. A táblázat szerint az oktatási intézményeknél 2017-ben egy terv volt és egy tény. Ez most az iskolára, vagy az óvodára vonatkozik?

**Diószeghy Tünde intézményvezető:** Csak az óvodával van írásbeli együttműködési megállapodásunk. Itt csak az szerepel, ami írásban van rögzítve.

**Fodor Attila elnök:** Köszönöm. Kérdezem, hogy van-e további kérdés, hozzászólás. Nincs. Akkor a határozati javaslatról szavazzunk az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat** **Oktatási, kulturális, sport, turisztikai és környezetvédelmi bizottsága jelen lévő 6 tagja 6 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**10/2018. (III. 19.) HATÁROZATA**

**Tárgy: Döntés az Öregiskola Közösségi Ház és Könyvtár 2017. évi beszámolójának elfogadásáról**

Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága javasolja a Képviselő-testületnek az Öregiskola Közösségi Ház és Könyvtár 2017. évi beszámolójának elfogadását az előterjesztés melléklete szerinti tartalommal.

**Határidő**. azonnal

**Felelős**: intézményvezető

**2. napirendi pont**

**Döntés az Öregiskola Közösségi Ház terembérleti díjairól**

**Fodor Attila elnök:** A napirendi pont előterjesztője polgármester asszony. Előadó Grégerné Papp Ildikó osztályvezető asszony. Átadom a szót osztályvezető asszonynak, hogy röviden ismertesse az előterjesztést.

**Grégerné Papp Ildikó osztályvezető:** *Röviden ismertette az előterjesztést.*

**Fodor Attila elnök**: Köszönöm. Kérdezem, hogy van-e kérdés, hozzászólás?

**dr. Klein Katalin**: Szeretném kérdezni intézményvezető asszonyt, hogy mi indokolja, hogy egyedi megállapodás legyen a táboroztatásnál.

**Diószeghy Tünde intézményvezető:** Az indokolja, hogy egyrészt különböző a részvételi díj, amit szednek a táborvezetők, különböző a létszám, tehát nagyon figyelnünk kell arra, hogy igazságos legyen a bérleti díj. Az is más és más, amit anyagra költenek, és ezeket mind figyelembe szoktuk venni és össze szoktuk vetni, és ennek alapján szoktunk egyeztetni a bérleti díjakról. Az eddigiekhez képest némi emelés lesz idén, mert még igazságosabbá szeretnénk tenni ezt minden oldalról. A Faluházban már nincsen annyi helyünk, mint amennyi kellene, ezen kívül nem minden fér el. Vannak olyan mozgásos táborok, amit ott nem lehet megtartani. Már januártól fogva jelentkeznek a táborra, ezért valahogy rendbe kell tenni ezt a dolgot, hogy mindenki számára megfelelő is, igazságos is legyen, és ezért is javasoltam, hogy terjesszük ki a könyvtár melletti teremre is.

**dr. Klein Katalin:** Jól értem, hogy nem piaci alapon megy a Faluház bérbe adása, hanem szociális alapon esetenként.

**Diószeghy Tünde intézményvezető:** Nem az a célunk, hogy bemenjenek Budapestre a gyerekek táborozni. De megkérdeztük, hogy mennyi a táborok díja Pasaréten, igyekszünk reálisan is itt tartani a táborokat. Ha olyan bérleti díjat kérek el, ami irreális, volt olyan, aki azt mondta, hogy akkor a II. kerületben fogja megtartani a tábort, mert ott kap kedvezményt. Viszont mi a gyerekeinknek azt szeretnénk, ha helyben táboroznának. Most azzal együtt, hogy emeltünk, még igazságosabban szeretnénk megszabni a bérleti díjakat, mert korábban nem volt figyelembe véve az, hogy mennyit fizetnek a gyerekek, csak az, hogy hány gyerek van.

**dr. Klein Katalin**: Ezt csak azért kérdeztem, mert a Faluházban, amikor tábor van, teljesen egyformán amortizálják le és használják az épületet, amit azért vissza kellene időnként forgatni, hogy ne pusztuljon le teljesen. Nem tudom, hogy mekkora a tól-ig lehetőség, de mindenképpen figyelembe kellene venni, hogy nekünk fenn kell tartani azt a házat.

**Szabó Orsolya**: Nekem ugyanezzel a 3. ponttal van gondom. Én azt gondolom, hogy ez egy önkormányzati előterjesztés, amiben szubjektív elemnek nincsen helye. Tehát vagy objektíven meghatározza a Képviselő-testület majd a díjat, mert bérleti díjba nem szoktunk szubjektív elemet beépíteni, vagy azt köti ki, hogy gyerekek által használt, vagy meghatároz egy tól-ig létszámot. De az, hogy egyéni elbírálás alapján történjen, az egy bérleti díj esetében nem történhet meg.

**Diószeghy Tünde intézményvezető:** Ettől az évtől egységesen mindenkire ugyanaz fog vonatkozni.

**Grégerné Papp Ildikó osztályvezető**: A 4/2015. (I. 22.) testületi határozatnak a 3. pontja is ugyanez. Tehát ami a Faluházban meghatározta a nyári táboroztatás díját, az ugyanez, ami átemelésre került. Most ezt emelnénk át az Öregiskola termeire vonatkozóan is. Tehát akkor a Faluházra vonatkozóan is át kell dolgozni a bérleti díjra vonatkozó szabályokat, mert a 4/2015. (I. 22.) határozat egy hatályos határozata a testületnek.

**dr. Halmosi-Rokaj Odett aljegyző**: Annyit szeretnék még pontosítani, hogy a bejárattal szemben lévő jobb oldali nagyteremről jelenleg nincs szó. Ott önköltségi áron kell kiadnunk a nagytermet, egy polgármester intézkedés alapján.

**Szabó Orsolya:** Tehát az, hogy valaki oda megy egyezkedni, és azt mondja, hogy elviszi a tábort, mert máshol kap kedvezményeket, és akkor nem hozza ide, hát ez nem egy piaci alapon történő egyezkedés. Mindig van olyan ember, aki úgy akarja levinni az árakat, hogy akkor inkább nem csinál tábort. De kinek éri ez meg. Ha nekik nem érné meg, akkor nem csinálnának tábort, és akkor mi megyünk alájuk folyamatosan a bérleti díjakkal. Akkor inkább kössünk ki feltételeket, mondjuk azt, hogy kedvezményes, ha gyermekeknek szól.

**Kiszelné Mohos Katalin polgármester**: Itt nem tudunk ilyen különbséget tenni, hogy ha gyerekeknek szervezik, mert a táborok csak gyerekeknek szerveződnek.

**Szabó Orsolya:** Úgy gondolom, hogy dübörög a nyári táboroztatás Nagykovácsiban, akkor mi alapján születik a döntés, hogy melyiknek mennyi a bérleti díja, ha egyedi elbírálás van.

**Diószeghy Tünde intézményvezető:** Ez a mondat lehet, hogy valóban nem úgy cseng, ahogy van igazából, mert mi nem tettünk különbséget táborozók között. Ez a mondat arra vonatkozik, hogy polgármester asszony és én köztem történik egyedi megállapodás. Ez nem azt jelenti, hogy minden tábornál külön elbírálás van.

**Szabó Orsolya**: Akkor viszont nem jó a szöveg, mert minden jelentkezőnél más és más egyedi megállapodás történik.

**Kiszelné Mohos Katalin polgármester**: Egyedi megállapodás történik a szervezetekkel is. Úgy folytatódna, ahogy eddig ment a Faluházban. 10-15 gyerek esetén ennyi, 15-20 gyerek esetén annyi. Tehát a létszámot mindenképpen figyelembe véve, mert igaz, hogy ugyanúgy amortizálja, de valószínűleg, ha kevesebb gyerek van jelen a táborban, akkor kevésbé amortizálódik az épület. Minél nagyobb létszámmal veszi igénybe, annál több a rezsiköltség, annál jobban amortizálódhat esetlegesen az épület. De eddig csak a Faluházra vonatkozott ez, és a többi teremre nem. Nyáron most már minden terem megtelik táborozókkal, tehát mindent kihasználnak. Eddig nem volt lehetőség ezeket hozzáigazítani a táborozáshoz, mert 6000/óra díjjal nem lehet kiadni a tábornak, mert az irreális. Tehát mindenképpen egyedi árat kell adni.

**Szabó Orsolya**: Azt nem lehet elé írni, hogy a résztvevői létszámot figyelembe véve, mert akkor ez az egy szempont van, más nincs.

**Fodor Attila elnök:** Van-e konkrét módosító javaslat?

**dr. Klein Katalin**: Nekem lenne egy javaslatom. Én úgy gondolom, hogy mindenképpen jobb lenne, ha a határozatban nem tól-ig határokat szabnánk meg. Én nem értem itt az igazságosságot, mert gyerek-gyerek, tanfolyam-tanfolyam. Tehát az, hogy a tanfolyam vezetője hogyan szervezi, vagy mennyibe kerül, abba úgysincs beleszólásunk. Ha a szülő meg tudja fizetni, oda viszi a gyereket. Nekünk legyen egy egységes tarifa rendszerünk, amiben legyen benne a létszám. Van már tapasztalatunk, hogy kik igénylik, milyen témakörökben. És akkor nincs ebben semmilyen rossz érzés. Én egyetértek Szabó Orsolyával, nem szabadna szubjektivitást belevinni.

**Fodor Attila elnök:** Akkor, ha jól értem, az a bizottság egy részének a javaslata, hogy a határozat 2. pontját visszaadnánk kidolgozásra, és a határozati javaslatnak csak az 1. és a 3. részét fogadnánk el most.

**Papp István jegyző**: Valami összeget javasoljon a bizottság.

**dr. Klein Katalin:** Én egyszerűbbnek látnám és igazságosabbnak, ha létszám alapján határoznánk meg az árat.

**Papp István jegyző**: Találja ki a bizottság, hogy fix összeget határoz meg, vagy pedig egy tól-ig határt.

**Fodor Attila elnök:** De alapvetően a határozati javaslatot el tudja úgy fogadni a bizottság, hogy a nyári tábort kiveszi, és visszaadja kidolgozásra.

**Papp István jegyző**: De ez lenne a lényeg. Ezért került a napirend a bizottság és a testület elé.

**Fodor Attila elnök:** De a javaslat még beérkezhet a csütörtöki testületi ülésig?

**Papp István jegyző**: Elegáns volna, ha a szakbizottság tenne javaslatot, amit esetleg a Pénzügyi bizottság is megerősíthet, vagy mondhat mást.

**dr. Klein Katalin**: Az elmúlt évek gyakorlata alapján kellene bázisszámoknak lenni, ezért én intézményvezető asszony segítségét kérem.

**Diószeghy Tünde intézményvezető**: Ez nagyon összetett. Van, aki nem veszi igénybe egész nap a termet, de itt hagyja a holmiját, és ugyanúgy nem lehet másra használni a termet. Ez nagyon bonyolult, és ezért kezdtem el mondani, hogy eddig úgy volt meghatározva, hogy a létszám volt a lényeg, viszont nem mindegy, hogy valaki 22 ezer Ft-ért tart tábort, vagy 35 ezer Ft-ért. És nagyon jól tudom, hogy melyiknek milyenek a költségei.

**Szabó Orsolya**: Szerintem ez nekünk teljesen mindegy. Az óvodában is mindenki más-más összegért tart órákat, és a Képviselő-testület ugyanazt a bérleti díjat szavazta meg.

**dr. Halmosi-Rokaj Odett aljegyző**: Az Öregiskola beszámolójában van egy összefoglaló a nyári táborokról, hátha az ad támpontot. Átlagosan 20-25 főről van szó.

**Diószeghy Tünde intézményvezető**: 22 és 35 ezer Ft-os áron vannak ezek a táborok, egy hétre.

**Szabó Orsolya:** Ha a nyári tábor 30 ezer Ft-ba kerül egy gyereknek, ha bejön 15 gyerek, az 450 ezer Ft. Ebből egy hétre 22 ezer Ft-ot fizetnek ki bérleti díjra. Szerintem mi ajándékba adjuk ezeket a termeket.

**Diószeghy Tünde intézményvezető:** Ha egy bizonyos részét kellene kifizetni annak, amit beszednek, ha %-os arányban növekedne a bérleti díj a bevétellel együtt, akkor nem lenne érdekük ide jönni. De ha azt mondjuk, hogy 50 ezer Ft minden nyári tábor, napi 10 ezer Ft, ami szerintem reális, akkor ahol 10 gyerek van, annál ráfizetéses. De van, ahol 25 gyerek van, tehát itt mégis csak igazságtalanság van szerintem.

**Bánóczi Margit**: Szerintem ez az ő gondja. Piaci alapon kellene gondolkodni.

**Diószeghy Tünde intézményvezető:** Akkor mindennek az arányában kellene gondolkodni, össze kellene mindent vetni, és azt mondani, hogy az összes bevételnek egy bizonyos százalékát határozzuk meg.

**Fodor Attila elnök**: Az a kérésem a bizottság tagjai felé, hogy fogalmazzunk meg egy konkrét javaslatot, vagy bízzuk meg intézményvezető asszonyt, hogy dolgozza ki ezt a pontot. Most beszélgetünk, de nem történik semmi.

**Szabó Orsolya**: Nem lehet azt mondani, hogy döntsön a Pénzügyi bizottság?

**Fodor Attila elnök:** Átadhatjuk ezt a feladatot. Most teljesen más álláspontok ütköznek, de mindannyian tudjuk, hogy nem feltétlenül csak a bérleti díj a felmerülő költség egy táboroztatásnál, hanem az étkezés, a felügyelők stb. Itt most igazságot tenni nehéz. Mindkét oldalnak valamilyen szinten igaza van. Ha csak pénzügyi szempontból akarjuk figyelembe venni, akkor tudunk szavazni a határozati javaslatról, és a 2. pontnál pedig felkérjük a Pénzügyi bizottságot.

**dr. Klein Katalin**: Elhangzott egy összeg, 10 ezer Ft/nap.

**Szabó Orsolya**: A könyvtárnak 1 órára ennyi a bérleti díja, a kisteremnek 6 ezer Ft. Valami racionalitást vigyünk bele, ez a 10 ezer Ft ajándék.

**Diószeghy Tünde intézményvezető:** Lehet, hogy nekem a szociális érzékem szól ebbe bele túlságosan, de mégis igazságtalannak tartom. Konkrétan a gyöngyfűző tábor 22 ezer Ft, beletesz anyagot, mindent, ugyanakkor a másik tábor 35 ezer Ft, és ő sokkal nagyobbat nyer rajta. 30 ezer Ft-os tábor esetén 10 gyerektől 300 ezer Ft-ot beszednek és abból 50 ezer Ft a bérleti díj. 250 ezer Ft-ja marad. Ehhez képest számoljuk ki ugyanezt a kevesebbet fizetőnél. Én így számolom. Ezért mondtam azt, hogy az összköltség bizonyos százalékát kellene meghatározni, mert ebben benne van az is, hogy hányan vannak, az is, hogy mennyit szed be. Én a bevételre törekszem, hangsúlyozom. Még az udvari árusítást is megrendezem, és vállaljuk ennek a következményeit, mert utána térdig járunk a szemétben, de igény van rá, és bevétel. Én vállalok mindent, ami bevételt jelent.

**Papp István jegyző**: Kérdeznék intézményvezető asszonytól. Mennyit gondol minimum összegnek, a 22 ezer Ft-os, 10 fős tábor esetén. Illetve maximum összegnek, a 35 ezer Ft-os, 25 fős tábornál.

**Diószeghy Tünde intézményvezető:** 5 ezer Ft/nap. Eddig kevesebb volt. A maximum napidíj 15 ezer Ft.

**Fodor Attila elnök:** Köszönöm. Én úgy gondolom, hogy akkor elkezdhetjük a szavazást. A felmerült javaslatokról szavazzunk egyesével, és meglátjuk a bizottság álláspontját. Először az első javaslatról, a 10 ezer Ft + ÁFA/nap összegről szavazzunk. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 6 tagja 6 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**11/2018. (III. 19.) HATÁROZATA**

**Tárgy:** **Módosító javaslat az Öregiskola Közösségi Ház terembérleti díjairól szóló határozat 2. pontjához**

Az Oktatási, Kulturális, Sport, Turisztikai és Környezetvédelmi Bizottság javasolja a Képviselő-testületnek, hogy az alábbi módosítással fogadja el a határozati javaslat 2. pontját:

2. A nyári tábor céljára történő igénybevétel bérleti díja 10.000 Ft + Áfa/nap.

**Fodor Attila elnök:** Köszönöm. Ezt a javaslatot elfogadta a bizottság. Most pedig a teljes határozatról szavazunk a módosítással együtt. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 6 tagja 6 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**12/2018. (III. 19.) HATÁROZATA**

**Tárgy: Döntés az Öregiskola Közösségi Ház terembérleti díjairól**

Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága javasolja a Képviselő-testületnek az alábbi határozati javaslat elfogadását.

1. Nagykovácsi Nagyközség Önkormányzatának Képviselő-testülete úgy dönt, hogy az Öregiskola Közösségi Ház és Könyvtár terembérletéért fizetendő díjakat nem az intézmény által szervezett zártkörű és egyéb rendezvények esetén minden megkezdett óra után az alábbiak szerint határozza meg:

Kis terem (első előadó) **4725,-Ft+ÁFA/óra bruttó 6000,-Ft/óra**

Könyvtár terem **7875,-Ft+ÁFA/óra bruttó 10000,-Ft/óra**

Galéria **3675,-Ft/ÁFA/óra bruttó 4670,-Ft/óra**

Udvar **4725,-Ft+ÁFA/óra bruttó 6000,-Ft/óra**

2.) A nyári tábor céljára történő igénybevétel bérleti díja 10.000 Ft + Áfa/nap.

**Határidő**: 2018. április 1., illetve folyamatos

**Felelős:** Intézményvezető

**3. napirendi pont**

**Döntés a Nagykovácsi Kispatak Óvoda körzethatáráról, az óvoda 2018/2019. nevelési év beiratkozási rendjéről, az indítható csoportok számának meghatározásáról**

**Fodor Attila elnök:** A napirendi pont előterjesztője polgármester asszony. Előadó Grégerné Papp Ildikó osztályvezető asszony. Átadom a szót osztályvezető asszonynak, hogy röviden ismertesse az előterjesztést.

**Grégerné Papp Ildikó osztályvezető:** *Röviden ismertette az előterjesztést.*

**Fodor Attila elnök**: Köszönöm. Kérdezem, hogy van-e kérdés, hozzászólás? Intézményvezető asszony kér szót, aki egyben a bizottságunk tagja is.

**Szabó Orsolya**: Csak tájékoztatás jelleggel mondanám, nem érinti majd a határozati javaslatot. Az előterjesztésben az szerepel, hogy a Nagykovácsi Kispatak Óvoda jelenleg 13 osztatlan életkorú csoporttal működik. Ebben lesz változás majd, ugyanis tervezzük, hogy osztott életkorú csoportot indítunk majd a Dózsa György utcai Óvodában, ugyanis törvényi előírás, hogy a szülők és az óvodapedagógusok véleményének kikérése után alakítjuk ki a csoportokat. Ez nem érinti a határozati javaslatot, mert a csoportszámban viszont változás nem történik, csak az életkori összetételben tervezünk változást. Ez nem biztos, hogy megvalósul, a jelentkezők létszámától függ.

**Fodor Attila elnök:** Köszönöm. Kérdezem, hogy van-e további kérdés, hozzászólás. Nincs. Három határozati javaslatunk van. A három javaslatról egyben szavazzunk. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 6 tagja 6 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**13/2018. (III. 19.) HATÁROZATA**

**Tárgy: Döntés a Nagykovácsi Kispatak Óvoda körzethatáráról, az óvoda 2018/2019. nevelési év beiratkozási rendjéről, az indítható csoportok számának meghatározásáról**

Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága javasolja a Képviselő-testületnek az alábbi határozati javaslatok elfogadását.

1. Nagykovácsi Nagyközség Önkormányzatának Képviselő-testülete a Nagykovácsi Kispatak Óvoda felvételi körzethatárát felülvizsgálta, a köznevelési intézmény körzethatára Nagykovácsi Nagyközség közigazgatási területe.

2. Nagykovácsi Nagyközség Önkormányzatának Képviselő-testülete, mint fenntartó a Nemzeti köznevelésről szóló 2011. évi CXC. törvény 49. § (1) bekezdése, valamint a nevelési-oktatási intézmények működéséről szóló 20/2012. (VIII.31.) EMMI rendelet 20. § alapján az alábbiak szerint határozza meg az óvodai beiratkozás időpontját:

A Kispatak Óvodában a 2018/2019-es nevelési évben a beiratkozás időpontja:

2018. május 07. hétfő: **8:00 órától 16:00 óráig**

2018. május 08. kedd: **8:00 órától 16:00 óráig**

2018. május 09. szerda: **8:00 órától 18:00 óráig**

2018. május 10. csütörtök: **8:00 órától 18:00 óráig**

2018. május 11. péntek: **8:00 órától 14:00 óráig.**

**A beiratkozás helyszíne**: Kaszáló utcai 16-18. szám alatti óvodaépület, intézményvezetői iroda.

Nagykovácsi Nagyközség Önkormányzatának Képviselő-testülete, mint fenntartó az óvodai beiratkozás idejéről, az óvodai jogviszony létesítésével összefüggő eljárásról **2018. április 6-ig** hirdetményt tesz közzé a saját honlapján. Az óvodai felvétel tárgyában meghozott döntés közlésének határnapját, **2018. május 29.** napjában jelöli meg.

3. Nagykovácsi Nagyközség Önkormányzatának Képviselő-testülete úgy dönt, hogya Nagykovácsi Kispatak Óvoda és tagintézményeiben a 2018/2019. nevelési évben 13 óvodai csoport indítható az alábbiak szerint:

1. Kaszáló utcai székhely óvoda 6 csoport, csoportonként maximum 30 fő, összesen 180 fő

2. Dózsa György utcai tagóvoda 5 csoport, 26 fő, összesen 130 fő

3. Száva utcai tagóvoda 2 csoportban csoportonként 25 fő, összesen 50 fő

A maximális gyermeklétszám: 360 fő.

Felhatalmazza az Intézményvezetőt a szükséges intézkedések megtételére.

**Határidő:**

1. azonnal

2. közzétételre – 2018. április 6.

szülők felvételről való értesítésére – 2018. május 29.

3. folyamatos

**Felelős:**

1. polgármester

2. közzétételért – polgármester, jegyző

szülők felvételről való értesítéséért – intézményvezető

3. Intézményvezető

**4. napirendi pont**

**A Nagykovácsi Általános Iskola szakmai alapdokumentumának módosítása**

**Fodor Attila elnök:** A napirendi pont előterjesztője polgármester asszony. Előadó Grégerné Papp Ildikó osztályvezető asszony. Átadom a szót osztályvezető asszonynak, hogy röviden ismertesse az előterjesztést.

**Grégerné Papp Ildikó osztályvezető:** *Röviden ismertette az előterjesztést.*

**Fodor Attila elnök:** Köszönöm. Kérdezem, hogy van-e további kérdés, hozzászólás. Nincs. Akkor a határozati javaslatról szavazzunk az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 6 tagja 6 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**14/2018. (III. 19.) HATÁROZATA**

**Tárgy: A Nagykovácsi Általános Iskola szakmai alapdokumentumának módosítása**

Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága javasolja a Képviselő-testületnek az alábbi határozati javaslat elfogadását.

Nagykovácsi Nagyközség Önkormányzatának Képviselő-testülete a Nagykovácsi Általános Iskola szakmai alapdokumentuma 6.1.3 pontjában az intézmény maximális létszámának 530 főről 594 főre történő módosítását tudomásul veszi.

Nagykovácsi Nagyközség Önkormányzatának Képviselő-testülete úgy ítéli meg, hogy a korábbi jelzéseinek megfelelően az intézmény épületének bővítése feltétlenül szükséges, ezért felkéri a polgármestert, hogy kezdjen egyeztetéseket az Érdi Tankerületi Központ igazgatójával az iskolabővítés lehetőségeiről.

**Határidő**: azonnal

**Felelős**:Polgármester

**Fodor Attila elnök:** Köszönöm. Kérdezem, hogy van-e további kérdés, hozzászólás. Nincs, akkor ezzel a bizottság nyílt ülését 17 óra 32 perckor lezárom.

K.m.f.

 Fodor Attila Bánóczi Margit

 elnök tag